寄刘隐君云庄
前代衣冠数二刘，云仍几叶学弓裘。吟诗自可传千里，习隐惟闻守一丘。门外竹松还引径，花间池沼更通流。藏修有道书连屋，富贵无心雪满头。久喜孙登同啸傲，却如颜阖避徵求。冥鸿一去云霄迥，白鹤孤飞岛屿幽。对月想弹流水操，乘风未汎剡川舟。相思日夕情如海，何日芳尊话倡酬。
主题：怀人
情感：思念